KIRJALLINEN KYSYMYS P-0791/00 esittäjä(t): Christos Folias (PPE-DE) komissiolle. Maanviljelijöiden varhaiseläkeohjelma.



Virallinen lehti nro 374 E , 28/12/2000 s. 0155 - 0156



KIRJALLINEN KYSYMYS P-0791/00 esittäjä(t): Christos Folias (PPE-DE) komissiolle (9. maaliskuuta 2000) Aihe: Maanviljelijöiden varhaiseläkeohjelma Kreikan hallitus on laatinut viljeltyjen maiden vähimmäispinta-aloista taulukon sen ratkaisemiseksi, ketkä kreikkalaisista maanviljelijöistä voidaan hyväksyä maanviljelijöiden varhaiseläkeohjelmaan asetuksen (ETY) N:o 2079/92 puitteissa. Tässä taulukossa määrätään muun muassa - kastelemattomille viljelmille vähimmäispinta-alaksi 2,5 hehtaaria ja - tupakkaviljelmille vähimmäispinta-alaksi 0,5 hehtaaria sekä kiintiö. Kun otetaan huomioon, että monet Kreikan maatilat ovat vuoristoalueilla, on ilmeistä ja loogista, että mainitut viljelijäkohtaiset vähimmäispinta-alat ovat harvinaisia poikkeuksia. Kreikan vuoristoalueilla kastelemattomien viljelmien pinta-alat ovat normaalisti vain joitakin kymmeniä aareja ja tupakkaviljelmät ovat niitäkin pienempiä. Tämän tilanteen seurauksena monia maanviljelijöitä, jotka asetuksen hengen mukaisesti kuuluisivat sen piiriin, ei voida ottaa ohjelmaan mukaan, koska heidän viljelmänsä eivät täytä pinta-alaa koskevaa vähimmäisvaatimusta. 1. Katsooko komissio, että tämänkaltaiset, monille Kreikan maanviljelijöille liian suuret pinta-alavaatimukset palvelevat asetusten (ETY) N:o 2079/92 ja (EY) N:o 1257/1999 tarkoituksia? 2. Onko komissio halukas puhumaan tällaisten arviointiperusteiden puolesta: 0,5 hehtaarin vähimmäispinta-ala kastelemattomille viljelmille ja vain pinta-alasta riippumaton kiintiö tupakkaviljelmille siten, että nämä arviointiperusteet pätevät vain Kreikan vuoristoalueilla? 3. Aikooko komissio, pitäen silmällä asetuksen (ETY) N:o 1257/1999 täytäntöönpanoa, tehdä yhteistyötä Kreikan hallituksen kanssa, jotta jo nyt epäsuotuisassa asemassa olevat vuoristoalueiden maanviljelijät eivät joutuisi kärsimään asemiensa huonontumisesta entisestään EU:n asetusten epätäydellisen täytäntöönpanon vuoksi Kreikassa, kun näiden asetusten täytäntöönpanon oli tarkoitus tapahtua myös heidän edukseen? Franz Fischlerin komission puolesta antama vastaus (6. huhtikuuta 2000) 1. Asetuksen (ETY) N:o 2079/92(1) 6 artiklan 3 kohdan mukaan tilakokoa, joka saadaan luovutetuista (siis varhaiseläkkeelle jäävältä saaduista) maista, on kasvatettava tilan taloudellisen elinkelpoisuuden parantamiseksi. Kyse on nimenomaan jatkajan tilan taloudellisesta elinkelpoisuudesta. Sama vaatimus esitetään myös asetuksen (EY) N:o 1257/1999(2) 10 artiklassa ja 11 artiklan 2 kohdassa. Siksi komissio katsoo, että jatkajalle luovutetun tilan taloudellista elinkelpoisuutta ei pystytä varmistamaan, jos varhaiseläkejärjestelmän piiriin otetaan liian pieniä tiloja. 2. Edellä mainituista syistä komissio ei voi hyväksyä sitä, että jatkajalle luovutetun tilan vähimmäiskokoa pienennetään alle taloudellisen elinkelpoisuusrajan, kun otetaan huomioon myös muut elinkelpoisuuteen vaikuttavat tekijät. 3. Komissio aikoo määritellä tulevan varhaiseläkejärjestelmän täytäntöönpanoedellytykset yhteistyössä Kreikan hallituksen kanssa, kun neuvotellaan Kreikan esittämästä maaseudun kehittämissuunnitelmasta asetuksen (EY) N:o 1257/1999 mukaisesti. Niihin kuuluvat tietenkin myös tekijät, jotka takaavat luovutetun tilan taloudellisen elinkelpoisuuden. (1) EYVL L 215, 30.7.1992. (2) EYVL L 160, 26.6.1999.